رفیق غزنوی

رفیق غزنوی  (پیدائش: 1907ء — وفات: 2 مارچ 1974ء) پاکستان سے تعلق رکھنے والے برِ صغیر پاک ہند کے نامور فلمی موسیقار، اداکار اور گلوکار تھے۔

حالات زندگی 
رفیق غزنوی 1907ء کو راولپنڈی، برطانوی ہندوستان (موجودہ پاکستان) میں پیدا ہوئے ۔ انہوں نے گورڈن کالج راولپنڈی سے گریجویشن کیا۔ انہوں نے استاد عبد العزیز خان صاحب سے موسیقی کے اسرار سیکھے، موسیقی سے ان کا شغف اتنا بڑھا کہ موسیقی کے کسی گھرانے سے تعلق نہ ہونے کے باوجود ان کا شمار برصغیر کے صف اول کے موسیقاروں میں ہوا۔

رفیق غزنوی نے اپنے فلمی کیریر کا آغاز اداکاری سے کیا۔ انہوں نے لاہور میں بننے والی پہلی ناطق فلم ہیر رانجھا میں مرکزی کردار ادا کیا تھا۔ انہوں نے اس فلم کی موسیقی بھی ترتیب دی تھی اور اپنے اوپر فلم بند ہونے والے تمام نغمات بھی خود گائے تھے۔ بعد ازاں رفیق غزنوی دہلی چلے گئے جہاں وہ آل انڈیا ریڈیو سے وابستہ ہو گئے۔ بعد ازاں وہ بمبئی منتقل ہوئے جہاں انہوں نے فلم پونرملن، لیلیٰ مجنوں اور سکندر سمیت کئی فلموں کی موسیقی ترتیب دی۔ ہالی وڈ کی ایک مشہور فلم تھیف آف بغداد میں بھی ان کی موسیقی استعمال کی گئی۔تقسیم ہند کے بعد وہ کراچی میں منتقل ہو گئے اور ریڈیو پاکستان سے وابستہ ہوئے۔ وہ اس کمیٹی کے رکن تھے جس نے پاکستان کے قومی ترانے کی دھن منظور کی تھی مگر بعد ازاں ریڈیو پاکستان کے ڈائریکٹر جنرل زیڈ اے بخاری سے اختلافات کے باعث انہوں نے ریڈیو پاکستان سے علیحدگی اختیار کرلی۔

رفیق غزنوی نے برصغیر کی تقسیم سے قبل بڑا عروج دیکھا۔ مگر تقسیم ہند کے بعد اپنی زندگی کا بڑا حصہ ایک غیر تخلیقی فنکار کی حیثیت سے بسر کیے۔

پاکستان اور بھارت کی معروف اداکارہ سلمیٰ آغا، رفیق غزنوی کی نواسی ہیں۔ جب کہ معروف فلمی ہدایت کار ضیا سرحدی ان کے داماد تھے اور یوں خیام سرحدی بھی ان کے نواسے ہوتے ہیں۔

وفات 
رفیق غزنوی 2 مارچ، 1974ء کو کراچی، پاکستان میں وفات پاگئے۔

حوالہ جات 

1907ء کی پیدائشیں
1974ء کی وفیات
بیسویں صدی کے گلوکار
بھارتی مرد فلمی اداکار
پاکستانی فلمی گلوکار
پاکستانی مرد فلمی اداکار
پاکستانی مسلم شخصیات
پاکستانی موسیقار
پاکستانی نغمہ ساز
پاکستانی ریڈیو شخصیات
کراچی کی ریڈیو شخصیات
لاہور کے گلوکار
بیسویں صدی کے ہندوستانی گلوکار